Märts 2010

**Märts [[2010]]**, kroonika

2010. aasta märts algas esmaspäeval ja lõppes 31 ööpäeva pärast kolmapäeval.

## [[1. märts]]

* Gruusia ja Venemaa piiril taasavati Kazbegi-Verhni Larsi piiripunkt, mille Venemaa juulis 2006 sulges.
* Hollandis Haagis jätkas Endise Jugoslaavia Rahvusvaheline Kriminaaltribunal kohtuprotsessi Bosnia serblaste endise juhi Radovan Karadžići üle. Oma kaitsekõnes Karadžić ennast sõjakuritegudes süüdi ei tunnistanud.
* Ameerika Ühendriikide riigisekretär Hillary Clinton alustas Ladina-Ameerika ringsõitu, mille käigus külastas ta Uruguayd, Tšiilit, Brasiiliat, Costa Ricat ja Guatemalat.
* Suurbritannia politsei vahistas Londoni Heathrow' lennujaamas Bosnia ja Hertsegoviina endise asepresidendi Ejup Ganići, keda Serbia süüdistab sõjakuritegudes.
* Uruguays astus ametisse president José Mujica.
* Venemaa president Dmitri Medvedev alustas visiiti Prantsusmaal, et sõlmida maagaasi tarnelepped ning arutada presidendi Nicolas Sarkozyga koostööd sõjalaevade ehitamisel.
* Venemaa Handi-Mansimaa kubernerina astus ametisse Natalja Komarova.
* Venemaa president Dmitri Medvedev nõudis, et koondise ebaõnnestunud esinemise tõttu Vancouveri olümpiamängudel astuksid tagasi Venemaa olümpiakomitee juhid. 
* Venemaa välisministeerium palus Eesti peakonsulil Peterburis Rasmus Lumil kahe nädala jooksul riigist lahkuda. See oli vastus Eesti otsusele mitte heaks kiita Venemaa Narva peakonsuli kandidaati.
* Eesti välisminister Urmas Paet avas Eesti suursaatkonna Kairos, mis on Eesti esimene esindus Araabia maades ja Aafrikas. 
* Eestis sai Pressinõukogu uueks liikmeks Signe Kivi asemel Eesti Kunstiakadeemia professor David Vseviov. 
* Vargamäel tähistati 70 aasta möödumist A. H. Tammsaare surmast.
* Rootsi-USA autode turvavarustuse tootja Autoliv tegi pakkumise kõikide aktsiaseltsi Norma aktsiate omandamiseks.
* Eestis kuulutas Harju maakohus välja MTV Eesti OÜ pankroti ettevõtte enda avalduse alusel.

## [[2. märts]]

* Horvaatia sõlmis Venemaaga kokkuleppe, millega liitub gaasijuhtmeprojektiga South Stream.
* Uganda idaosas Bududa ringkonnas hukkus paduvihmadest põhjustatud maalihke tagajärjel üle saja inimese. 
* Ukrainas lagunes Julia Tõmošenko juhitav valitsuskoalitsioon.
* Eestis kuulutati Friedebert Tuglase novelliauhinna võitjateks Mehis Heinsaar ja Sven Vabar.
* Rahvusooperi Estonia balletitrupist sai Eesti Rahvusballett. 
* Tallinnas anti üle Bonnieri uuriva ajakirjanduse auhind, mille sai Äripäeva ajakirjanik Piret Reiljan Swedbanki pensionifondidest kirjutatud artiklite eest.

## [[3. märts]]

* Norra ja Iraan saatsid vastastikku välja teineteise diplomaadi. Tüli sai alguse sellest, et Norra pakkus detsembris poliitilise varjupaiga ametist lahkunud Iraani diplomaadile.
* Soomes päev varem streiki alustanud transporditöötajad jõudsid tööandjatega palgatõusus kokkuleppele ning lõpetasid streigi.
* Ukraina Ülemraada avaldas häältega 243:10 umbusaldust Julija Tõmošenko valitsusele. Peaministri kohusetäitjaks sai Oleksandr Turtšõnov.
* Venemaa Föderaalse Julgeolekuteenistuse teatel hävitasid eriüksuslased Inguššias Said Burjatski islamistide grupeeringu, mis väidetavalt osales novembris 2009 reisirongi Nevski Ekspress õhkimises.
* Venemaa olümpiakomitee juht Leonid Tjagatšov astus seoses vene sportlaste ebaõnnestunud esinemisega Vancouveri olümpiamängudel tagasi.
* Eesti välisminister Urmas Paet avas Eesti aukonsulaadi Šveitsis Genfis. Eesti aukonsul Genfis on Matteo Inaudi.

## [[4. märts]]

* Strasbourgis Euroopa inimõiguste kohtus algas protsess, mille käigus arutatakse energiafirma Jukos juhtide kaebust, milles süüdistatakse Venemaa ametivõime ettevõtte tahtlikus hävitamises ning nõutakse 72 miljardi euro suurust kahjutasu.
* Taiwani lõunaosa tabas 6,4-magnituudine maavärin, mille tagajärjel sai vigastada vähemalt 60 inimest. Maavärin põhjustas purustusi ning elektri- ja veevarustuse katkestusi.
* Togos toimusid presidendivalimised. Valimised võitis võimulolev president Faure Gnassingbé, kes sai 60,9 protsenti häältest.
* Eestis kuulutati 2010. aasta Eduard Vilde nimelise kirjandusauhinna saajaks Tõnu Õnnepalu luulekogu "Kevad ja suvi ja" eest. 
* Eesti Advokatuuri uueks esimeheks valiti vandeadvokaat Toomas Vaher. 
* Eesti Post müüs Tallinna postimaja 128 miljoni krooniga osaühingule Promethean.

## [[5. märts]]

* Kanada valitsus otsustas, et ei nõustu Vancouveri olümpiamängudel alguse saanud ettepanekuga muuta riigi hümni sõnad sooliselt neutraalsemaks.
* Tšaadi peaminister Youssouf Saleh Abbas astus tagasi, Tema asendajaks nimetati Emmanuel Nadingar. 
* Ukraina president Viktor Janukovõtš viibis ametlikul visiidil Moskvas. Kohtumisel Venemaa presidendi Dmitri Medvedevi ja peaminister Vladimir Putiniga kõneldi peamiselt majanduskoostööst ja kahe riigi suhetest.
* Eestis algas 2011. aasta rahva ja eluruumide loenduse prooviloenduse teine etapp, mis kestab märtsi lõpuni.
* Eesti Ajalehtede Liit kuulutas aasta ajakirjanikuks Eesti Päevalehe ajakirjaniku Jaanus Piirsalu.
* Tallinnas tähistati 90 aasta möödumist Jaan Poska surmast. Eesti Rahvusraamatukogus avati kaks näitust ning Poska majale Kadriorus anti üle riigimehe vahakuju.
* Loksa linnapeaks valiti Värner Lootsmann.

## [[6. märts]]

* Bosnia ja Hertsegoviina presidentuuri esimeheks sai Haris Silajdžić.
* Egiptuse president Ḩusnī Mubārak andis talle Saksamaal tehtava sapipõieoperatsiooni ajaks võimu ajutiselt üle peaminister Aḩmad Naz̧īfile.
* Iraani transpordiministeerium otsustas, et viimastel aastakümnetel vene pilootide süül toimunud lennuõnnetuste tõttu keelatakse vene pilootide kasutamine Iranian Airlinesi reisilennukites.
* Islandil toimus rahvahääletus parlamendis heaks kiidetud Icesave'i leppe üle, millega soostuti hüvitama Suurbritanniale ja Hollandile Islandi pangakrahhis kaduma läinud hoiustajate 3,9 miljardi euro suurune vara. Rahvas hääletas ülekaalukalt leppe vastu.
* Tallinna Ülikooli rektor Rein Raud sõitis Hiinasse, et sõlmida lepped Tallinna Ülikooli Konfutsiuse Instituudi loomiseks.
* Eestis kuulutati moekunsti auhinna "Kuldnõel 2009" võitjaks Ivo Nikkolo kaubamärgi peadisainer Eve Hanson. 
* Tormas toimunud Carl Robert Jakobsonile pühendatud kõnevõistluse «Isamaa on meile püha» võitis Jõgeva Ühisgümnaasiumi õpilane Anastassija Andrejeva.

## [[7. märts]]

* Iraagis toimusid parlamendivalimised.
* Nigeeria keskosas Josi linna lähedal tapeti kristlaste ja moslemite vahelise arveteklaarimise käigus sadu inimesi, peamiselt naisi ja lapsi.
* Venemaal Peterburis paigaldati taastatava Jaani kiriku tornikiiver.
* Heino Elleri muusikapreemia võitjaks kuulutati muusikateadlane Tiia Järg.
* Eestis Otepääl lõppesid laskesuusatamise Euroopa meistrivõistlused.
* Eestis Tallinnas avati Nukukunsti Keskus (NUKU)

## [[8. märts]]

* Ameerika Ühendriikides Los Angeleses peeti 82. Oscari auhinnatseremoonia.
* Montenegro saatis Afganistani oma esimesed Rahvusvaheliste Julgeolekuabijõudude koosseisus teenivad sõjaväelased, kokku 31 inimest.
* Rootsi muinsuskaitseamet teatas, et torujuhtme Nord Stream rajamise eeltööde käigus on Läänemere põhjast leitud 12 laevavrakki, millest osa võib pärineda keskajast.
* Türgi idaosas Elazıği provintsis toimus 6-magnituudine maavärin, mille tagajärjel hukkus vähemalt 57 inimest.
* Eestis viibis visiidil Hollandi välisminister Maxime Verhagen.
* Eesti lennundusmuuseumisse jõudis Itaalia õhujõudude kingitud hävitaja F-104 Starfighter.
* Sotsiaalministeeriumis alustas tööd lastekaitse ja perepoliitikaga tegelev osakond.

## [[9. märts]]

* Ameerika Ühendriikide asepresident Joe Biden alustas visiiti Iisraelis, et püüda uuesti käivitada Iisraeli ja Palestiina rahuläbirääkimisi. 
* Iisraeli valitsus kiitis heaks 1600 uue eluaseme rajamise Ida-Jeruusalemma.
* India parlamendi ülemkoda kiitis heaks seaduseelnõu, millega hakkab kolmandik kohtadest riigi ja osariikide parlamentides kuuluma naistele. 
* Küprose ametivõimud kinnitasid, et endise presidendi Tássos Papadópoulose kolm kuud varem hauast varastatud surnukeha leiti 8. märtsil üles. 
* Põhja-Iirimaa parlament kiitis heaks seadusemuudatuse, millega luuakse Põhja-Iirimaa oma justiitsministeerium.
* Rootsi peaminister Fredrik Reinfeldt viibis visiidil Moskvas. Kohtumisel Venemaa presidendi Dmitri Medvedeviga sõlmiti koostöölepped muu hulgas tervishoiu, õiguskaitse ja kosmose uurimise vallas.
* Eestis viibis visiidil Serbia välisminister Vuk Jeremić, kes kohtus president Toomas Hendrik Ilvese, peaminister Andrus Ansipi ja välisminister Urmas Paetiga. Vuk Jeremić teatas, et Serbia ei tunnista kunagi Kosovo iseseisvust. Urmas Paet kinnitas Eesti toetust Serbia liitumisele Euroopa Liiduga.
* Eesti Kultuurkapital kuulutas välja kirjanduse sihtkapitali aastapreemia saajad. Proosapreemia sai Kalev Kesküla, luulepreemia Hasso Krull, laste- ja noorsookirjanduse preemia Mika Keränen, esseistikapreemia Jaan Kaplinski, preemia ilukirjandusliku tõlke eest võõrkeelest eesti keelde Piret Saluri, preemia ilukirjandusliku tõlke eest eesti keelest võõrkeelde Jean Pascal Ollivry, venekeelse proosa preemia Andrei Ivanov, venekeelse luule preemia Nikolai Karajev ning artikliauhinna Marju Lepajõe.

## [[10. märts]]

* Iraani president Maḩmūd Aḩmadīnezhād viibis visiidil Afganistani pealinnas Kabulis. Kohtumisel Afganistani presidendi Ḩāmid Karzayga oli kõne all muu hulgas raudtee rajamine Iraanist Tadžikistani.
* Itaalia kultuuriministeerium ja Google sõlmisid koostöölepingu umbes miljoni Rooma ja Firenze raamatukogu raamatu digiteerimiseks.
* Eestis viibis ametlikul visiidil Läti välisminister Māris Riekstiņš, kes kohtus president Toomas Hendrik Ilvese, peaminister Andrus Ansipi ja välisminister Urmas Paetiga.
* Välisminister Urmas Paet ja Läti välisminister Māris Riekstiņš kuulutasid välja Eesti-Läti/Läti-Eesti tõlkeauhinna võitja. Auhinna pälvis Läti tõlkija Maima Grīnberga.

## [[11. märts]]

* Kasahstanis Almatõ oblastis Aksu rajoonis murdus rohkete sademete ja ilma soojenemise tõttu Qızılağaşi veehoidla tamm. Vee alla jäi 257 eluaset ja hukkus vähemalt 35 inimest.
* Tšiilis astus ametisse president Sebastián Piñera.
* Türgi protestis Rootsi parlamendi otsuse vastu tunnistada 1915. aasta armeenlaste genotsiidi, kutsudes Rootsist koju oma suursaadiku ja tühistades peaminister Recep Tayyip Erdoğani Rootsi-visiidi.
* Ukraina peaministriks sai Mõkola Azarov.
* Venemaa peaminister Vladimir Putin alustas kahepäevast visiiti Indias, et kohtuda peaminister Manmohan Singhiga ning sõlmida muu hulgas sõjalennukite tarnelepingud.
* Eesti president Toomas Hendrik Ilves osales Vilniuses Leedu iseseisvuse taastamise 20. aastapäeva tähistamisel.
* Eestis tähistati Eesti Kongressi kogunemise 20. aastapäeva.
* Tallinna külastav vene inimõiguslane ja Sahharovi auhinna laureaat Ljudmila Aleksejeva kõneles Avatud Eesti Fondi korraldatud debatil "Venemaa hääled" inimõiguste ja sõnavabaduse olukorrast Venemaal.

## [[12. märts]]

* Kanadas Vancouveris algasid paraolümpiamängud.
* Pakistani kirdeosas Lahore'is hukkus kahe Ţālebāni enesetaputerroristi korraldatud plahvatustes vähemalt 45 inimest.
* Venemaa peaministri Vladimir Putini India visiidil sõlmiti muu hulgas lepingud, millega Venemaa ehitab Indiasse kuni 16 tuumareaktorit ning tarnib 29 hävitajat MiG-29 ja lennukikandja. 
* Eesti välisminister Urmas Paet alustas kolmepäevast visiiti Soomes Saariselkäs Euroopa Liidu välisministrite ning Euroopa Liidu välisasjade ja julgeolekupoliitika kõrge esindaja Catherine Ashtoni kohtumisel. 
* Eestis teatasid Rahvaliidu juhtfiguuride hulka kuulunud Tarmo Mänd ja Aivar Sõerd erakonnast lahkumisest ja Reformierakonda astumisest.
* Tartu Ülikooli emeriitprofessor Marika Mikelsaar asutas saadud elutööpreemia eest stipendiumifondi arstiteaduskonna üliõpilaste tunnustamiseks teadustöö eest.
* Eestis Tallinnas Nokia Kontserdimajas toimus võistluse Eesti Laul 2010 finaal. Eesti esindajaks 2010. aasta Eurovisiooni lauluvõistlusel valiti Malcolm Lincoln looga "Siren".
* Rohuküla sadamasse saabus Saaremaa Laevakompanii uus parvlaev Muhumaa, mis mahutab 160 sõiduautot ja kuni 600 reisijat.

## [[13. märts]]

* Gruusias tekitas paanikat telesaates edastatud libauudis, mis teatas Venemaa vägede sissetungist ja president Mihheil Saakašvili tapmisest.
* Itaalia pealinnas Roomas avaldas umbes 200 000 inimest meelt peaminister Silvio Berlusconi vastu.

## [[14. märts]]

* Bahreinis algas 2010. aasta Vormel 1 hooaeg.
* Brasiilia president Luiz Inácio Lula da Silva alustas Iisraelis oma Lähis-Ida ringsõitu, mille käigus külastab ta ka Palestiinat, Jordaaniat ja Iraani.
* Colombias toimusid parlamendivalimised.
* Tai pealinnas Bangkokis avaldasid kümned tuhanded endise peaministri Thaksin Shinawatra pooldajad meelt, nõudes erakorraliste valimiste korraldamist.
* Venemaal toimusid kohalike omavalitsuste esindusorganite ja linnapeade valimised.

## [[15. märts]]

* Hiinas Henani provintsis Zhengzhous toimus söekaevanduses põleng, mille tagajärjel hukkus vähemalt 25 kaevurit.
* Konsortsium Nord Stream AG teatas, et on sõlminud 26 Itaalia ja Saksamaa finantsasutusega lepingud gaasijuhtme Nord Stream rajamise rahastamiseks 3,9 miljardi euro ulatuses.
* Eestis alustas kolmepäevast töövisiiti Kosovo peaminister Hashim Thaçi.
* Eesti Haridus- ja Teadusministeerium kuulutas 2009. aasta keeleteo auhinna saajaks Kihnu aabitsa "Aabets". Rahvahääletuse tulemusel selgunud keeleteo auhinna sai Sergei Metlev.

## [[16. märts]]

* Brüsselis kohtunud Euroopa Liidu liikmesriikide rahandusministrid leppisid kokku Kreeka kärpekavas ja vajadusel võimalikes liikmesriikide otselaenudes Kreekale.
* Egiptuse kultuuriministeerium teatas, et Luxorist Amenhotep III hauakambrist leiti kaks punasest graniidist kuju, millest üks kujutas Amenhotep III ja teine tarkusejumal Thothi.
* Nauru president Marcus Stephen saatis laiali riigi parlamendi.
* Soome ja Eesti keskkonnaorganisatsioonid vaidlustasid Vaasa halduskohtus gaasijuhtme Nord Stream rajamiseks antud Soome veekasutusloa, põhjendades seda avalikkuse puuduliku teavitamise ning võimalike kahjude ebapiisava hindamisega. 
* Ugandas Kampalas põletati maha UNESCO maailmapärandi nimistusse kuuluvad Kasubi Buganda kuningate hauad.
* Venemaa peaminister Vladimir Putin kohtus Brestis Valgevene peaministri Siarhiej Sidorskiga ning pakkus Valgevenele tihedamat majanduskoostööd kahe riigi vahel, sealhulgas ühise valuuta sisseseadmist ning omapoolset loobumist naftatollidest.
* Eesti välisminister Urmas Paet alustas kahepäevast visiiti Maltal.
* Tallinnas asutasid Eestist 1989. aastal valitud Nõukogude Liidu Rahvasaadikute Kongressi delegaadid oma tegevuse ajaloo talletamiseks mittetulundusühingu Eesti Vabaduse Eest!.

## [[17. märts]]

* Lõuna-Korea kaitseministeerium avaldas hinnangu, mille kohaselt on Põhja-Koreal umbes tuhat lühi- ja keskmaaraketti ning 30–40 kg tuumarelvade valmistamiseks kõlblikku plutooniumit. 
* Läti Rahvapartei lahkus Valdis Dombrovskise valitsusest. 
* Montenegro ametiisikud kinnitasid, et Tai endine peaminister Thaksin Shinawatra on saanud Montenegro kodakondsuse.
* Nigeeria presidendi kohusetäitja Goodluck Jonathan saatis laiali president Umaru Yar'Adua ametisse nimetatud valitsuse.
* Suurbritannia riigivaraamet avalikustas ettevõtted, mis said õiguse rajada Šotimaa põhjaranniku lähedale ja Orkney saarte ümbrusse maailma esimese lainete ja loodete energial töötava kommertselektrijaama, mille võimsuseks planeeritakse 1,2 GW.
* Türgi peaminister Recep Tayyip Erdoğan avaldas teleesinemises pahameelt Ameerika Ühendriikide ja Rootsi armeenlaste genotsiidi tunnistamise üle ning ähvardas maalt välja saata 100 000 riigis elavat Türgi kodakondsuseta armeenlast. 
* Venezuelas visiidil viibiv Valgevene president Alaksandr Łukašenka ja Venezuela president Hugo Chávez leppisid muu hulgas kokku koostöös nafta- ja maagaasiprojektide arendamisel.
* Balti riikide õhuruumis toimus NATO õhuturbeharjutus, milles osalesid Eesti, Läti, Leedu, Prantsusmaa ja Poola õhuvägede üksused. 
* Eesti president Toomas Hendrik Ilves võttis vastu esimese Eestis resideeriva Jaapani suursaadiku Hideaki Hoshi volikirja.
* President Toomas Hendrik Ilves teatas, et kavatseb osaleda 9. mail Moskvas toimuval Teise maailmasõja Euroopa lahingute lõpu aastapäeva tähistamisel.
* Eesti Betooniühingu 2009. aasta betoonehitise auhinna võitis Tallinki büroohoone Tallinnas, mille arhitekt on Meelis Press.

## [[18. märts]]

* Ameerika Ühendriikide riigisekretär Hillary Clinton alustas visiiti Venemaa pealinnas Moskvas. Kohtumisel Venemaa välisministri Sergei Lavroviga kõneldi muu hulgas tuumarelvastuse piiramisest ja olukorrast Lähis-Idas.
* Guatemala kohus otsustas Ameerika Ühendriikidele välja anda endise presidendi Alfonso Portillo, keda süüdistatakse rahapesus.
* Nigeeria kutsus tagasi oma suursaadiku Liibüas pärast seda, kui Liibüa liider Mu‘ammar al-Qadhdhāfī oli soovitanud riigi kristlaste ja muslimite vahel ära jagada.
* Eesti president Toomas Hendrik Ilves alustas visiiti Ameerika Ühendriikides, kus esineb seminaril Harvardi Ülikoolis ning teeb ettekande Atlandi Nõukogus.
* Eesti suursaadik Eve-Külli Kala andis Viinis Rahvusvahelise Aatomienergia Agentuuri peadirektorile Yukiya Amanole ning Üldise Tuumakatsetuste Keelustamise Lepingu Organisatsiooni ettevalmistava komisjoni täitevsekretärile Tibor Tothile üle oma volikirja.
* Eesti kuus suuremat ajalehte avaldasid ühe lehekülje tühjana protestiks justiitsministeeriumi koostatud allikakaitse seaduse eelnõu vastu.
* Tallinna Ülikool tähistas viiendat aastapäeva.
* Tallinnas Ülemiste järvel tegi hädamaandumise Poola kaubalennuk An-26, mis vajus osaliselt läbi jää. Meeskonnaliikmed päästeti.

## [[19. märts]]

* Kambodžas keelati Kambodža kodanike abiellumine Lõuna-Korea kodanikega, et takistada inimkaubandust.
* Eestis viibis visiidil Leedu välisminister Audronius Ažubalis.
* Eesti päästjad ja kaitseväelased tõmbasid kaldale eelmisel päeval Ülemiste järve jääle hädamaandumise teinud Poola kaubalennuki. 
* Ida-Virumaal Purtse linnuses anti üle Virumaa kirjandusauhind, mille pälvis Soome estofiil Juhani Salokannel raamatu "Jaan Kross" eest.
* Eesti Ajakirjanike Liit valis 2009. aasta parimaks ajakirjanikuks Vikerraadio saatejuhi Mart Ummelase. 
* Reklaamiauhinna Kuldmuna võitis Eesti Energia tellitud kampaania "Tulevik on roheline".

## [[20. märts]]

* Venemaa eri linnades avaldasid meelt tuhanded inimesed, kes nõudsid muu hulgas peaminister Vladimir Putini tagasiastumist. Vahistati kümneid inimesi. 
* Eestis kinnitas Isamaa ja Res Publica Liidu volikogu erakonna peasekretäriks Ken-Marti Vaheri.

## [[21. märts]]

* Islandi lõunaosas Eyjafjallajökulli liustiku lähedal purskas vulkaan. Evakueeriti umbes 500 inimest.
* Iraagi president Jalāl aţ-Ţalabānī ja peaminister Nūrī al-Mālikī nõudsid 7. märtsi üldvalimistel antud häälte üle lugemist, kuid valimiskomisjon keeldus.
* Prantsusmaal peeti regionaalsete valimiste teine voor. Valimised võitsid vasakpoolsed opositsioonierakonnad sotsialistide juhtimisel, mis said umbes 54 protsenti häältest.
* ÜRO peasekretär Ban Ki-moon kutsus oma Lähis-Ida visiidil Iisraeli üles lõpetama Gaza sektori blokaad.

## [[22. märts]]

* Ameerika Ühendriikide Esindajatekoda võttis vastu USA läbi aegade põhjalikema tervishoiureformi kava.
* Ameerika Ühendriikides California osariigis Mojave kõrbes tegi Mojave lennukeskusest oma esimese proovilennu Richard Bransoni firma Virgin Galactic kosmoselennuk SpaceShipTwo. Lend kestis 54 minutit.
* Läti peaministrile Valdis Dombrovskisele andsid lahkumisavalduse neli koalitsioonist lahkunud Rahvaparteisse kuuluvat ministrit: justiitsminister Mareks Segliņš, tervishoiuminister Baiba Rozentāle, regionaalarengu minister Edgars Zalāns ja välisminister Māris Riekstiņš.
* Soome president Tarja Halonen kohtus Peterburis Venemaa peaministri Vladimir Putiniga. 
* Venemaal Moskvas avati SRÜ ja Baltimaade kunstifestival, kus on väljas ka viie eesti kunstniku tööd. Näitusel on esil Jaan Elkeni, Tiina Tammetalu, Naima Neidre, Uno Roosvalti ja Maie Helmi teoseid.
* Eesti suursaadik Portugalis Mart Tarmak avas Eesti aukonsulaadi Assooridel São Migueli saarel Ponta Delgadas, kus Eesti aukonsul on Horácio Franco.

## [[23. märts]]

* Ameerika Ühendriikides Washingtonis visiibil viibiv Iisraeli peaminister Binyamin Netanyahu kaitses kohtumisel riigisekretär Hillary Clintoniga õigust rajada asundusi Ida-Jeruusalemma. Hillary Clinton omakorda kritiseeris Iisraeli rahukõneluste pidurdamise eest.
* Etioopias algatati internetikampaania Omo jõele ehitatava paisu vastu, mis väidetavalt hävitaks umbes poole miljoni inimese põllumaa.
* Läänemere põhja gaasijuhet Nord Stream rajav konsortsium Nord Stream AG alustas miinide õhkimist Rootsi ranniku ääres.

## [[24. märts]]

* Ameerika Ühendriikides Washingtonis visiibil viibiv Iisraeli peaminister Binyamin Netanyahu kohtus suletud uste taga presidentBarack Obamaga. Kohtumisel püüti lahendada Lähis-Ida rahuprotsessi puudutavaid erimeelsusi.
* Belgias Brüsselis kohtunud Euroopa Liidu liikmesriikide välisministrid kutsusid Iraani üles lõpetama Interneti tsenseerimine ja Euroopa raadiosaadete segamine.
* Norra Teaduste Akadeemia kuulutas 2010. aasta Abeli auhinna võitjaks Ameerika Ühendriikide matemaatiku John Tate'i töö eest algebralise arvuteooria vallas.
* Norras Oslo sadamas kaotas juhitavuse kaubarong, mille vagunitest osa rammis laohoonet ning osa sõitis rööbastelt välja ja kukkus fjordi. Vähemalt kolm inimest sai surma ja kolm vigastada.
* Rootsi kultuuriministeerium kuulutas 2010. aasta Astrid Lindgreni mälestusauhinna võitjaks Belgia kirjaniku ja illustraatori Kitty Crowtheri.
* Saksamaa Leipzigi Max Plancki Evolutsioonilise Antropoloogia Instituudi teadlased Svante Pääbo juhtimisel avaldasid ajakirjas Nature, et Altai mägede koopast 2008. aastal leitud sõrmeluu võib DNA-analüüsi põhjal osutuda kuuluvaks senitundmatu inimliigi esindajale. 
* Saudi Araabias läbi viidud terrorivastase operatsiooni käigus vahistati umbes sada arvatavat Al-Qā‘idah' võitlejat.
* Eestis lõpetas Riigikogu läbi öö kestnud arutelu pensioniiga tõstva seaduseelnõu üle. Eelnõu teine lugemine lõpetati kokkuleppega valitsuskoalitsiooni ja opositsiooni vahel.
* Võru linnavolikogu avaldas umbusaldust linnapea Anneli Viitkinile ja tema linnavalitsusele ning valis uueks linnapeaks Isamaa ja Res Publica Liidu liikme ning endise maavanema Ülo Tuliku.
* Tallinnas avati uuendatud Kiek in de Kök ning Ingeri ja Rootsi bastioni käigud.

## [[25. märts]]

* Filipiine tabas 6,1-magnituudine maavärin, mille kese oli umbes 135 kilomeetrit Manilast edela pool.
* Tatarstani presidendina astus ametisse Röstäm Miñnexan.
* Valgevene pealinna Minski külastanud Hiina asepresident Xi Jinpingi kohtumisel president Alaksandr Łukašenkaga lepiti kokku riikide ulatuslikus koostöös muu hulgas auto- ja toiduainetetööstuse ning energeetika alal.
* Venemaa ametivõimud teatasid, et Kabardi-Balkaaria pealinnas Naltšikis tapsid Venemaa väed ühe tšetšeeni võitlejate juhi Anzor Astemirovi.
* Eesti riigikogu valis ametisse tagasi Riigikogu esimehe Ene Ergma ning aseesimehed Keit Pentuse ja Jüri Ratase.

## [[26. märts]]

* Ameerika Ühendriikide president Barack Obama ja Venemaa president Dmitri Medvedev leppisid kokku, et riikidevaheline tuumarelvastuse vähendamise kokkulepe allkirjastatakse 8. aprillil Prahas.
* Belgias Brüsselis kaks päeva kestnud Euroopa Ülemkogu lõpuks leppisid Euroopa Liidu valitsusjuhid kokku Euroopa uue tööhõive ja majanduskasvu strateegia eesmärkides. Arutati ka kliimapoliitikat, eelseisva G20 tippkohtumise tegevuskava ning Kreeka finantsolukorda. 
* Hiina asepresident Xi Jinping alustas koos rohkem kui sajaliikmelise äridelegatsiooniga kolmepäevast visiiti Soomes.
* Iraagi valimiskomisjon teatas, et 7. märtsil toimunud parlamendivalimised võitis napilt opositsioonijuhist endise peaministri Iyād ‘Allāwī juhitav koalitsioon, mis sai 325-kohalises parlamendis 91 kohta. Peaminister Nūrī al-Mālikī koalitsioon sai 89 kohta.
* Leedu peaminister Andrius Kubilius kohtus Moskvas Venemaa peaministri Vladimir Putiniga. Kõneldi muu hulgas kahe riigi majandussuhetest ning Leedu tuumajaamast. Andrius Kubilius edastas Vladimir Putinile kutse osaleda juunis toimuval Balti assambleel. 
* Põhja- ja Lõuna-Korea piiri lähedal Korea lääneranniku ääres vaidlusalustes vetes uppus Lõuna-Korea sõjalaev, mille pardal olnud 104 mereväelasest hukkus 46.
* Harjumaal avas Eesti Raudtee kümme esimest uut rongiooteplatvormi Tallinna–Paldiski ja Keila–Riisipere liinil.

## [[27. märts]]

* Kongo Demokraatlikus Vabariigis avastati tõendid selle kohta, et Issanda Vastupanuarmee võitlejad tapsid Kongo DV kirdeosas detsembris 2009 vähemalt 321 inimest.
* Saksamaa lennufirma Lufthansa avas lennuliini Tallinna ja Müncheni vahel.
* Sloveenias otsustati korraldada Horvaatiaga peetava piirivaidluse lahenduste üle rahvahääletus.
* Šveitsi ja Liibüa 2008. aastal puhkenud erimeelsustest alguse saanud viisatüli lõppes Schengeni viisaruumi kuuluvate riikide ja Liibüa vaheliste viisapiirangute kaotamisega.
* Eestis anti välja teatri aastaauhinnad. Parima lavastuse auhinna sai Elmo Nüganeni lavastus "Meie, kangelased" Tallinna Linnateatris. Parima lavastaja auhinna sai Elmo Nüganen, parima naisnäitleja auhinna Ülle Lichtfeldt ja parima meesnäitleja auhinna Ago Anderson.

## [[28. märts]]

* Ameerika Ühendriikide president Barack Obama saabus üllatuslikult oma esimesele visiidile Afganistanis, et kohtuda president Ḩāmid Karzayga ning USA ja NATO sõdurite ja väejuhtidega. 
* Hiina kirdeosas Shanxi provintsis jäi söekaevanduse veega täitunud šahti lõksu vähemalt 153 kaevurit.
* Itaalias algasid kahepäevased kohalikud valimised 13 maakonnas 20-st.
* Venemaa ajavööndite arv vähendati suveajale ülemineku käigus üheteistkümnelt üheksale.
* Tallinna delegatsioon linnapea Edgar Savisaare juhtimisel sõitis Hiina pealinna Pekingisse, et kohtuda Pekingi linnajuhtidega ning tutvuda kohaliku trammiliiklusega.
* Tallinnas Kuldnoka tänaval toimus üheksakorruselise maja korteris mitu korterit purustanud plahvatus, mille tagajärjel hukkus kaks inimest.
* Rootsis müüdi Ameerika Ühendriikide Ford Motor Company kontserni kuuluv Volvo autotehas Hiina autotootjale Zhejiang Geely Holding Group

## [[29. märts]]

* Hiina idaosas Shandongi provintsis leiti jõest 21 imiku surnukehad. Juhtumiga seoses vahistati kaks kohaliku haigla töötajat.
* Itaalia kohalikel valimistel võitis peaminister Silvio Berlusconi paremtsentristlik koalitsioon võrreldes eelmiste valimistega kohti juurde.
* Lätis otsustas senine opositsioonipartei LPP/LC (Läti Esimene Erakond/Läti Tee) toetada Valdis Dombrovskise valitsust, tagades sellega valitsusliidule seimi enamuse toetuse. 
* Pritzkeri auhinna võitjateks kuulutati jaapani arhitektid Kazuyo Sejima ja Ryue Nishizawa.
* Venemaal Moskvas pandi toime terroriaktid Moskva metroos. Venemaa Föderatsiooni Julgeolekuteenistuse peakontori lähedal Lubjanka jaamas toimus plahvatus kell 7.50 ja metroojaamas Park Kulturõ kell 8.39. Hukkus vähemalt 36 inimest.

## [[30. märts]]

* Ameerika Ühendriikides visiidil viibiv Prantsusmaa president Nicolas Sarkozy kohtus Ameerika Ühendriikide presidendi Barack Obamaga. Kohtumisel kõneldi muu hulgas sanktsioonidest Iraani vastu.
* Bengali lahes veidi Andamani saartest põhja pool Birma ranniku lähedal toimus 6,6-magnituudine maavärin.
* Euroopa Liidu kõrge esindaja välisasjade ja julgeolekupoliitika alal Catherine Ashton tegi ettepaneku luua Euroopa Liidu välisteenistus. 
* Euroopa Liit otsustas turvariskide tõttu keelata Sudaani ja Filipiinide lennufirmade tegevuse Euroopa Liidu territooriumil. 
* Genfi lähedal CERN-i suures hadronipõrgutis toimusid esimesed põrked kahe 3,5 TeV energiaga prootonite kimbu vahel.
* Kanadas Québecis lõppes kahepäevane G8 liikmesriikide välisministrite tippkohtumine.
* Nord Stream AG teatas, et gaasitoru Nord Stream ehitus Venemaalt Saksamaale algab 9. aprillil Viiburis toimuva ametliku tseremooniaga.
* Peruus taasavati turistidele Machu Picchu, mis oli kaks kuud üleujutuste tõttu ligipääsmatu.
* Põhjamaade Nõukogu kirjandusauhinna võitjaks kuulutati Sofi Oksanen romaani "Puhastus" eest. 
* Serbia parlament võttis vastu avalduse, millega mõistab hukka 7000 Bosnia moslemi tapmise 1995. aastal Srebrenicas, avaldab kaastunnet ohvrite omastele ning palub andeks, et riik piisavalt tõhusalt ei sekkunud.
* Türgis mõistis kohus kurdikeelse ajalehe endisele peatoimetajale Vedat Kurşunile propaganda levitamise eest kolmeaastase vanglakaristuse. Kohus tema üle jätkub ning kokku ähvardab teda kuni 525 aasta pikkune vanglakaristus.

## [[31. märts]]

* Iraagi šiiitide liider Muqtadā aş-Şadr nõuab Iraagi tulevase peaministri määramiseks rahvahääletuse korraldamist, et tõrjuda võimult senine peaminister Nūrī al-Mālikī.
* Lääne-Euroopa Liit lõpetas tegevuse.
* Tšetšeeni võitlejate liider Doku Umarov võttis vastutuse Moskva metroos toimunud plahvatuste eest. 
* Venemaal Dagestanis Kizljaris hukkus kahe pommiplahvatuse tagajärjel vähemalt 12 inimest ja paarkümmend sai vigastada.